b'\n_START_ARTICLE_\nKartica zdravstvenega zavarovanja\n_START_PARAGRAPH_\nKartica zdravstvenega zavarovanja (kratica KZZ) je listina za uveljavljanje pravic iz obveznega in prostovoljnega zdravstvenega zavarovanja v Sloveniji._NEWLINE_V uporabi je 2.045.543 kartic zdravstvenega zavarovanja (stanje 31.12.2010). Letno se izdela cca. 110.000 KZZ (rojstva, nadome\xc5\xa1\xc4\x8danje zaradi izgube, uni\xc4\x8denja, spremembe priimka\xe2\x80\xa6).\n_START_SECTION_\nTehni\xc4\x8dne zna\xc4\x8dilnosti kartice zdravstvenega zavarovanja\n_START_PARAGRAPH_\nTehni\xc4\x8dne in funkcijske specifikacije KZZ je izdelalo slovensko podjetje CREA. CREA je prevzela tudi vlogo preizku\xc5\xa1anja izdelkov in zagotavljanja skladnosti izdelkov s specifikacijami._NEWLINE_Nova KZZ ima 10-letno \xc5\xbeivljenjsko dobo._NEWLINE_Tehni\xc4\x8dne lastnosti KZZ:_NEWLINE__NEWLINE_- Java kartica 2.2.1,_NEWLINE__NEWLINE_- GlobalPlatform 2.1.1,_NEWLINE__NEWLINE_- ISO 15408,_NEWLINE__NEWLINE_- PP SSCD Type 2 & 3 EAL4+,_NEWLINE__NEWLINE_- spominska kapaciteta EEPROM = 72KB,_NEWLINE__NEWLINE_- omogo\xc4\x8da identifikacijo, istovetenje, podpisovanje in \xc5\xa1ifriranje na podlagi infrastrukture javnih klju\xc4\x8dev in (kvalificiranega) digitalnega certifikata,_NEWLINE__NEWLINE_- podpira operacije simetri\xc4\x8dne DES, DES3 (112 in 168 bit) in asimetri\xc4\x8dnega RSA (1024, 2048 bit) \xc5\xa1ifriranja ter zgo\xc5\xa1\xc4\x8devalne operacije SHA-1, SHA-256,_NEWLINE__NEWLINE_- omogo\xc4\x8da elektronski podpis in \xc5\xa1ifriranje podatkov z digitalnim potrdilom._NEWLINE__NEWLINE_Dobavitelj kartic je francosko podjetje Gemalto, ki pripravi plastiko, vgradi \xc4\x8dip (proizvajalec \xc4\x8dipa je Samsung), izvede osnovno elektri\xc4\x8dno inicializacijo \xc4\x8dipa ter zaklene kartico s transportnimi klju\xc4\x8di. Kartice prevzame podjetje Cetis iz Celja, ki jih odklene, personalizira: zapi\xc5\xa1e podatke o imetniku v \xc4\x8dip in na zunanjost, ter odpremi skupaj s spremnim dopisom na po\xc5\xa1to na doma\xc4\x8di naslov imetnika._NEWLINE_Na zunanjosti so zapisani osnovni podatki o imetniku (ime, priimek, ZZZS \xc5\xa1tevilka imetnika, \xc5\xa1tevilka izvoda kartice). Na zadnji strani so osnovni napotki imetniku kartice ter internetni naslov izdajatelja in telefonska \xc5\xa1tevilka slu\xc5\xbebe za poslovanje s kartico, kjer lahko imetnik dobi dodatne podatke in pojasnila, ko jih potrebuje.\n_START_SECTION_\nVsebina KZZ\n_START_PARAGRAPH_\nNa KZZ sta ob izdaji zapisani dve digitalni potrdili:_NEWLINE__NEWLINE_- Prvo digitalno potrdilo omogo\xc4\x8da delovanje KZZ v on-line sistemu. Potrdilo se uporablja brez osebnega gesla. Dostop do on-line sistema je mo\xc5\xbeen le s prisotnostjo profesionalne kartice._NEWLINE__NEWLINE_- Drugo digitalno potrdilo omogo\xc4\x8da imetniku kartice varno elektronsko komunikacijo in je namenjeno dostopu imetnika do njegovih lastnih podatkov v zalednih sistemih (ko bo aplikacija za dostop do lastnih podatkov pripravljena). Potrdilo se uporablja izklju\xc4\x8dno z osebnim geslom._NEWLINE_Poleg tega je na KZZ prostor za nalaganje drugih digitalnih potrdil, kar stori imetnik sam in za ta dodatno zapisana potrdila tudi sam v celoti skrbi oziroma odgovarja.\n_START_SECTION_\nSistem kartice pri nas in v EU\n_START_PARAGRAPH_\nKarti\xc4\x8dni sistem je prilagojen slovenskemu zdravstvu in zdravstvenemu zavarovanju, upo\xc5\xa1teva pa tudi mednarodna priporo\xc4\x8dila in standarde. Slovenija je bila tudi prva dr\xc5\xbeava, ki je uvedla elektronsko kartico na podro\xc4\x8dju celotne dr\xc5\xbeave, podobno infrastrukturo po zgledu Slovenije uvajajo tudi druge dr\xc5\xbeave \xc4\x8dlanice EU. Skupni cilj dr\xc5\xbeav \xc4\x8dlanic EU je uvesti tak elektronski dokument, ki ga bo mogo\xc4\x8de uporabljati tako znotraj kot izven meja posamezne dr\xc5\xbeave, pri \xc4\x8demer so na\xc5\xa1i strokovnjaki zaradi izku\xc5\xa1enj pomemben faktor pri implementaciji in testiranju teh sistemov.'